Klopjag op onwettige kliniek in Harrismith(Foto: Verskaf) Drie professionele verpleegsters is in Harrismith in die Vrystaat in hegtenis geneem vir die bedryf van ’n onwettige kliniek. Volgens AO Mmako Mophiring, polisiewoordvoerder, het die polisie Woensdag om 10:34 ’n klopjag by die kliniek in die middedorp van Harrismith uitgevoer. Daar is beslag gelê op medisyne en ander mediese toerusting wat glo aan die staat behoort. Die verpleegsters het na bewering die kliniek sonder enige lisensie of magtiging van die departement van gesondheid bedryf. “’n Intelligensie-operasie deur die polisie se honde-eenheid, in samewerking met die Phuthaditjhaba-hoofwegpatrollie, het tot die inhegtenisneming van drie verpleegsters in die Intabazwe-, Tshiame A- en Wilgepark-nedersetting gelei,” sê Mophiring. Die drie verdagtes is Donderdag in die landdroshof in Harrismith vir die besit van vermoedelik gesteelde goedere aangekla. “Al drie verdagtes is op waarskuwing vrygelaat en sal binnekort weer hul verskyning in die hof maak.” Lt.genl. Baile Motswenyane, provinsiale polisiekommissaris in die Vrystaat, het die polisie geloof vir hul flink werk wat tot die drie verpleegsters se inhegtenisneming gelei het. Montseng Tsiu, Vrystaatse LUR vir gesondheid, het haar misnoeë uitgespreek oor die gesondheidsamptenare wat in besit van medisyne en mediese toerusting was terwyl daar ’n groot aanvraag hiervoor in die provinsie se gesondheidsfasiliteite is. Die hoof van Vrystaatse departement van gesondheid, Godfrey Mahlatsi, het gesê “die optrede van hierdie drie gesondheidsamptenare is ’n verleentheid en bring die waardigheid van gesondheidsorgwerkers in gedrang”.